KOMISSION PÄÄTÖS,

tehty 27 päivänä toukokuuta 1999,

Saudi-Arabiasta peräisin olevan polypropeenista valmistetun lyhdelangan ja paalinarun tuontia koskevan tasoitustullimenettelyn päättämisestä

(tiedoksiannettu numerolla K(1999) 1356)

(1999/351/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97(1) ja erityisesti sen 14 artiklan,

on kuullut neuvoa-antavaa komiteaa asiasta,

sekä katsoo seuraavaa:

A. MENETTELY

1. Menettelyn aloittaminen

(1) Vastaanotettuaan valituksen, jonka EUROCORD oli 12 päivänä kesäkuuta 1998 tehnyt pääosaa yhteisön polypropeenista valmistetun lyhdelangan ja paalinarun tuotannosta edustavien tuottajien puolesta, komissio aloitti näiden Saudi-Arabiasta peräisin olevien tuotteiden tuontia koskevan tukien vastaisen menettelyn(2).

Valitukseen sisältynyt näyttö kyseisen tuotteen tuottajille myönnetyistä tuista ja siitä johtuvasta merkittävästä vahingosta katsottiin riittäväksi menettelyn aloittamiseksi.

2. Tutkimus

(2) Komissio on ilmoittanut virallisesti menettelyn aloittamisesta tiedossaan oleville vientiä harjoittaville tuottajille ja tuojille, Saudi-Arabian kuningaskunnan hallitukselle ja valituksen tehneille yhteisön tuottajille. Asianomaisille osapuolille annettiin tilaisuus esittää kantansa kirjallisesti ja pyytää saada tulla kuulluiksi. Kaikkia kuulemista pyytäneitä kuultiin asiassa.

(3) Komissio lähetti kyselylomakkeet viejämaan hallitukselle, kaikille tiedossa oleville vientiä harjoittaville tuottajille ja tuojille sekä valituksen tehneille yhteisön tuottajille.

(4) Komissio hankki ja tarkisti kaikki tarpeellisiksi katsomansa tiedot ja teki tarkastuskäyntejä seuraavien yritysten toimitiloihin:

a) Valituksen tehneet yhteisön tuottajat

- Teufelberger, Linz, Itävalta

- Ostend Stores, Ostende, Belgia

- Cordex, Esmoriz, Portugali

- Cotesi, Carvalhos, Portugali

- Exporplas, Cortegaca, Portugali

- Sicor, Cortegaca, Portugali

- Pippo Tuote Oy, Outokumpu, Suomi

- Irish Ropes, Kildare, Irlanti.

b) Saudi-Arabian kuningaskunnan hallitus

Saudi-Arabian kuningaskunnan hallitus vastasi kyselylomakkeeseen, ja siinä annetut tiedot tarkistettiin Riadissa. Asiassa olivat osallisina seuraavat ministeriöt/virastot:

- valtiovarain- ja kansantalousministeriö

- Saudi-Arabian raha-asiain virasto

- almuveroon (zakat) ja tuloveroon liittyvistä kysymyksistä vastaava ministeriö

- teollisuus- ja sähköasiain ministeriö

- öljyyn ja luonnonvaroihin liittyvistä kysymyksistä vastaava ministeriö

- Saudi-Arabain teollisuuden kehittämisrahasto

- kauppaministeriö

- suunnitteluministeriö

- Saudi Airlines

- General Ports Corporation.

c) Vientiä harjoittava tuottaja

Saudi Yarn and Knitting Technology Factory (Synthec), joka on osa yritystä NAFA Enterprises Ltd, Riad.

(5) Tukien määrittämisessä käytettiin tutkimusajanjaksona 1 päivän tammikuuta 1997 ja 31 päivän joulukuuta 1997 välistä ajanjaksoa. Vahinkoa tarkasteltiin vuoden 1994 tammikuusta tutkimusajanjakson loppuun ulottuvan ajanjakson osalta. Nämä ajanjaksot ovat samat kuin ne, joita käytettiin Tsekistä, Unkarista ja Saudi-Arabiasta peräisin olevan polypropeenista valmistetun lyhdelangan ja paalinarun tuontia koskevassa polkumyyntitutkimuksessa (ks. C kohta).

B. TARKASTELTAVANA OLEVA TUOTE JA SAMANKALTAINEN TUOTE

1. Tarkasteltavana oleva tuote

(6) Tarkasteltavana oleva tuote on polypropeenista valmistettu lyhdelanka ja paalinaru, jäljempänä "maatalousnaru". Tätä narua käytetään maataloudessa erityisesti automaattisilla paalaimilla tai muilla vastaavilla koneilla koottavien nippujen sitomiseen. Tuotetta valmistetaan eri vahvuuksina (m/kg) ja eri ominaisuuksin (esimerkiksi solmu- ja vetolujuus, kierteiden määrä metriä kohti, väri, ultraviolettistabilisaatio ja säikeisyys voivat vaihdella). Tutkimus on osoittanut, että vaikka tarkasteltavana olevan tuotteen vahvuus ja erityispiirteet voivat vaihdella, kaikkia maatalousnaruja voidaan tässä tutkimuksessa pitää yhtenä ja samana tuotteena. Tarkasteltavana oleva tuote luokitellaan tällä hetkellä CN-koodiin ex56074100.

2. Samankaltainen tuote

(7) Yhteisön tuotannonalan tuottaman ja yhteisön markkinoilla myymän maatalousnarun todettiin olevan fyysisiltä ja teknisiltä perusominaisuuksiltaan sekä käyttötarkoituksiltaan samanlaista kuin asianomaisesta viejämaasta tuotu maatalousnaru. Sama koskee myös viejämaan kotimarkkinoilla valmistettua ja myytyä maatalousnarua. Kaikki nämä tuotteet ovat siten asetuksen (EY) N:o 2026/97, jäljempänä "perusasetus", 1 artiklan 5 kohdassa tarkoitettuja samankaltaisia tuotteita.

C. VASTAAVA POLKUMYYNNIN VASTAINEN MENETTELY

(8) Komissio ilmoitti 28 päivänä helmikuuta 1998 Tsekistä, Unkarista ja Saudi-Arabiasta peräisin olevan maatalousnarun tuontia koskevan polkumyynnin vastaisen menettelyn aloittamisesta(3) vastaanotettuaan asiaa koskevan valituksen, jonka oli tammikuussa 1998 jättänyt EUROCORD edustaen tuottajia, joiden tuotanto muodosti pääosan maatalousnarun tuotannosta yhteisössä.

(9) Saudi-Arabiasta peräisin olevien tuotteiden tuontia koskeva menettely päätettiin neuvoston asetuksessa (EY) N:o 603/1999(4) esitettyjen tutkimuksen päätelmien perusteella (ks. johdanto-osan 68 kappale ja sitä seuraavat kappaleet) komission päätöksellä 1999/215/EY(5) toimenpiteitä käyttöön ottamatta; kyseiset päätelmät perustuvat samaan tutkimusajanjaksoon kuin tämäkin tutkimus ja siten samoihin vientiä harjoittavan tuottajan ja yhteisön tuotannonalan toimittamiin hinta- ja kustannustietoihin.

D. KEHITYSMAA-ASEMA

(10) Saudi-Arabia ei ole WTO:n jäsen, mutta perusasetusta ja erityisesti sen 14 artiklan 5 kohdan a alakohtaa sovellettaessa ei tehdä eroa WTO:n jäsenten ja niiden maiden välillä, jotka eivät ole järjestön jäseniä. Tukia ja tasoitustulleja koskevan WTO-sopimuksen määräysten perusteella Saudi-Arabiaa kohdeltaisiin yleensä kehitysmaana.

E. TUET

(11) Koska Saudi-Arabian ainoan vientiä harjoittavan tuottajan aiheuttama vahinko osoittautui tutkimustulosten perusteella merkityksettömäksi (ks. F kohta), tukia koskevien päätelmien tekemiseen ei ollut tarvetta.

F. VAHINKO

(12) Neuvoston asetuksen (EY) N:o 603/1999 johdanto-osan 71 kappaleessa kuvattua menetelmää käyttäen ja, kuten edellä johdanto-osan 9 kappaleessa todetaan, samojen hinta- ja kustannustietojen perusteella päädyttiin siihen, että Saudi-Arabian ainoan vientiä harjoittavan tuottajan aiheuttama vahinko oli merkityksetön myös tämän tutkimuksen tutkimusajanjaksona. Vahinkomarginaali on joka tapauksessa alle 2 prosenttia, mikä on perusasetuksen 14 artiklan 5 kohdan a alakohdassa vahvistettu vähäiseksi katsottavan tuen rajaksi kehitysmaiden osalta.

G. PÄÄTELMÄ

(13) Perusasetuksen 14 artiklan 3 kohdassa säädetään, että menettely päätetään välittömästi, jos todetaan, että vahinko on merkityksetön. Tästä syystä ehdotetaan, että menettely päätetään,

ON TEHNYT TÄMÄN PÄÄTÖKSEN:

Ainoa artikla

Päätetään Saudi-Arabiasta peräisin olevan, tällä hetkellä CN-koodiin ex56074100 luokiteltavan polypropeenista valmistetun lyhdelangan ja paalinarun tuontia yhteisöön koskeva tasoitustullimenettely.

Tehty Brysselissä 27 päivänä toukokuuta 1999.

Komission puolesta

Leon BRITTAN

Varapuheenjohtaja

(1) EYVL L 288, 21.10.1997, s. 1.

(2) EYVL C 233, 25.7.1998, s. 25.

(3) EYVL C 65, 28.2.1998, s. 8.

(4) EYVL L 75, 20.3.1999, s. 1.

(5) EYVL L 75, 20.3.1999, s. 34.